b'\n_START_ARTICLE_\nJean-Christophe Boullion\n_START_SECTION_\n\xc5\xbdivljenjepis\n_START_PARAGRAPH_\nMednarodno kariero je za\xc4\x8del v prvenstvu Formule 3000, kjer je v sezoni 1993 zasedel osmo mesto v dirka\xc5\xa1kem prvenstvu. V naslednji sezoni 1994 pa je s tremi zmagami in enim najhitrej\xc5\xa1im krogom osvojil naslov prvaka s prednostjo dveh to\xc4\x8dk pred rojakom Franckom Lagorcejem. To mu je prineslo vstopnico v Formulo 1, kjer je dirkal v naslednji sezoni 1995 z dirkalnikom Sauber C14 mo\xc5\xa1tva Red Bull Sauber Ford. Nastopil je na enajstih dirkah in ob \xc5\xa1tirih odstopih je dosegel dve uvrstitvi med dobitnike to\xc4\x8dk, peto mesto na dirki za Veliko nagrado Nem\xc4\x8dije in \xc5\xa1esto mesto na dirki za Veliko nagrado Italije. Ob tem pa je dosegel \xc5\xa1e tri uvrstitve med deseterico. Med leti 1994 in 2007 je sodeloval na dirki 24 ur Le Mansa, kjer je najbolj\xc5\xa1i rezultat dosegel leta 2007, ko je skupaj z Emmanuelom Collardom in Romainom Dumasom zasedel tretje mesto.'